Ego Theobaldus, Campanie et Brie comes palatinus, notum facio universis tam presentibus quam futuris, quod cum Bartholomeus de Polisiaco, miles, dominus de Villari, vendidisset vel excambuisset vel dedisset, sine laude mea et assensu meo, ecclesie Molismensi omnes homines et feminas quos habebat apud Artunnacum, qui erant de feodo meo, et ego postmodum revocassem illam venditionem, vel excambium sive donum, et hec omnia dedissem dilecto, et fideli meo Itero de Brocia in aumentum feodi; item Iterus, de premissis omnibus donum fecit ecclesie Molismensi: ego vero, ad preces ipsius, donum istud ecclesie Molismensi laudo confirmo. Addidit, preterea, dictus Iterus, huic suo dono quod animalia propria abbatis et conventus Molismi apud Molismum et apud Chasi manentia, libere ducantur ad pastum per totum finagium de Riceio, sine aliqua calumpnia per redditionem dampni. Quitavit, etiam, dicte ecclesie, quendam hominem de Molismo qui vocatur Godefridus Chaperons, jure perpetuo possidendum. In finagio, quoque, de Villa-Dei concessit predictis animalibus pasturam liberam. Ut, igitur, hec omnia rata et inconcussa permaneant, presentes litteras inde conscriptas sigilli mei appensione confirmo. Actum, anno Domini millesimo ducentesimo trigesimo-secundo. Quia vero sigillum meum renovavi, presentes litteras feci sigilli mei novi munimine roborari. Actum, anno Gracie millesimo ducentesimo trigesimo-tertio.